Su sõbrad küsivad - mis on sinuga juhtunud, sa oled nii muutunud viimasel ajal ? Võid neile julgelt vastata - see on uus Ubik, ilma selleta ei möödu enam ühtegi päeva ega ööd. Uus Ubik teeb sind paremaks, aitab taluda igapäevast rutiini ja elamise mõttetust ning laseb sul halva märkamata jätta. Räägi sellest ka oma sõpradele ! Hoiatus: kasutada ainult juhendi kohaselt.    Ka teine linnaskäik lõppes eduliselt, venides küll küllaltki pikaks, säilitades siiski meeldivuse vähemasti esimese päeva lõpuni välja. Teise päeva alguse horisontaalne lumesadu tekitas esialgu paranoiat, kuid hilisem vaatepilt, kuidas õnnetud autoomanikud oma veolooma hangest välja kaevavad või nendega 180-kraadise  kurvi asemel 270-kraadiseid võtavad, hajutas selle sootumaks. Mõningad jamad pulsiga välja arvatud, oli teinegi päev võrdlemisi lõbus...    ...ja koju jõudes oli seis lausa maaliline. Lumi on maja ees seisvast kasest kuuse teinud, kassil on lumi... parandus, kassil oleks lumi munadeni, ja mändidelt on päris suuri oksi maha murdunud... Nagu oleks päris talv ükskord saabunud, globaalse soojenemise teene ? Igatahes oli juba linnas suusa- ja kelguhuvilisi näha rohkem kui vastla ajal ja siinmailgi võib  suusajälgi mitmes kohas märgata.    "Benjamin Buttoni uskumatu elu" on hea film. Inimesed, kes mind teavad, võivad ehk järelduse teha asjaolust, et 2 tundi ja 45 minutit kestnud draama puhul tekkis mul küsimus, et "kaua see veel kestab" 15 minutit enne filmi lõppu ja siis ka mitte filmi igavusest tingituna vaid lihtsalt huvi pärast, et palju siia veel süžeed mahub. Tõepoolest, see film ei olnud mingi ülidiip kunst, mida mõned teatavad inimesed fännivad... See oli lihtsalt lugu, mis rääkis - nagu  Fincheri puhul tundub juba raudpolt olevat - lihtsalt meestest. Nagu ka "Fight Club", "Se7en", "Alien3", "The Game"... Mul tekkis kohe seos John Irvingu teostega, mis samuti meestest räägivad. Lihtsalt, meestelt meestele, naiselikke teemasid sisse toomata. Ühtlasi andis see film teatava lisatõestuse teatava isiku latentse homoseksualismi teooriale (kandik ?)...